Viimeiset hitaat tanssitaan tulevana lauantaina.

Aktiivisena keikkapaikkana toiminut, Jyväskylän keskustassa sijaitseva ravintola Katse sulkee ovensa lopullisesti lauantaina 30. maaliskuuta. Asiasta tiedotettiin ravintolan sosiaalisen median kanavissa.

”Erinäisistä syistä johtuen liiketoiminta on muuttunut kannattamattomaksi ja ravintolan toimintaa pyörittävä Väinönkadun Kultakaivos Oy on hakeutunut konkurssiin”, kirjoitetaan ravintolan Facebook-sivuilla.

”Haikeuden ja surumielisyyden keskellä haluamme osoittaa mitä suurimmat kiitokset teille kaikille mahtaville asiakkaillemme – te teitte Katseesta Katseen ja toivottavasti törmäämme yössä vielä jatkossakin. Kiitokset ansaitsevat myös kaikki ne artistit, jotka ovat lavallamme esiintyneet vuosien varrella sekä yhteistyökumppanit.”

Konkurssin myötä Katseeseen sovitut tulevat keikat on luonnollisesti myös peruttu. Ravintolaan oli buukattu huhtikuulle muun muassa Los Bastardos Finlandesesin, Palehørsen, The Blankon, FM2000:n, Inkvisitorin sekä Tähtiportin keikat.